S-275/2021

Mál þetta, sem þingfest var og dómtekið fimmtudaginn 9. september sl., er höfðað með ákæru lögreglustjórans á Suðurlandi þann 7. júní sl., á hendur A-x-x

B-x-x, [...] fyrir eftirtalda þjófnaði, með því að hafa:

1. aðfaranótt sunnudagsins 31. maí 2020, brotist inn í sumarbústað að A í Grímsnes- og Grafningshreppi, með því að losa og spenna upp opnanleg fög á húsinu og stolið sláttuorfi að óþekktu verðmæti úr ólæstri geymslu við húsið.

(318-2020-xxxxx)

2. einhvern tímann á tímabilinu 20.- 21. september 2020, brotist inn í sumarbústað og gesthús á lóð að B í Grímsnes- og Grafningshreppi, með því að brjóta rúðu í eldhúsi sumarbústaðarins og rúðu í hurð á gesthúsinu og stolið þaðan: 66° N úlpu að verðmæti kr. 59.000, snyrtivörum samtals að verðmæti kr. 99.500, sundfötum að verðmæti kr. 10.000, Playstation tölvu að verðmæti kr. 58.000, 22 stk.

Playstation leikjum samtals að verðmæti kr. 22.000, Nintendo tölvu að verðmæti kr.

40.000, 3 stk. Playstation fjarstýringum samtals að verðmæti kr. 39.000, Wi- fi hnetu frá Símanum að verðmæti kr. 8.000, kassagítar ásamt tösku að verðmæti kr. 200.000, verkfærum ásamt tösku samtals að verðmæti kr. 200.000 og ilmstráum að verðmæti kr. 3.500, og auk þess einnig 15 léttvínsflöskum, ótilgreindu magni af bjór og sterku áfengi, skjaldkirtils lyfi, 10- 15 kg. af hreindýrakjöti, vindlasafni og Iphone hleðslutæki, allt að óþekktu verðmæti.

(318-2020-xxxxx)

3. aðfaranótt laugardagsins 19. desember 2020, brotist inn í sumarbústað að C í Grímsnes- og Grafningshreppi, með því að spenna upp opnanlegt fag á austurhlið hússins og stolið þaðan: Hilti borvél í tösku, flösku af Grand Mariner og fjórum bjórflöskum, allt að óþekktu verðmæti.

(318-2020-xxxxx)

4. aðfaranótt laugardagsins 19. desember 2020, brotist inn í sumarbústað að D í Grímsnes- og Grafningshreppi, með því að fjarlægja rúðu úr glugga á norðvesturhlið hússins og stolið þaðan matar- og drykkjarföngum, allt að óþekktu verðmæti.

(318-2020-xxxxx)

Teljast brot þessi varða við 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða.

Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði þrisvar sinnum áður sætt refsingu. Ákærða hefur þrívegis á árinu 2021 verið gerð refsing vegna umferðarlagabrota. Brot það sem ákærði er nú sakfelldur fyrir er framið fyrir ákvörðun framangreindra refsinga og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940.

Refsing ákærða er hæfilega ákveðin fangelsi í tvo mánuði. Að virtum atvikum máls, að teknu tilliti til skýlausrar játningar ákærða og þess að hann hefur ekki áður gerst sekur um auðgunarbrot, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum. Engan sakarkostnað leiddi af máli þessu.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærði, A-x-x B-x-x, sæti fangelsi í 60 daga, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

S-kvk-nf I-kvk-nf.